
Méhészeti adatgyűjtő, rajzás előrejelzéséhez

Kulcsszavak: kutatás;adatgyűjtő;méhcsalád;rajzás;előrejelzés
A TDK dolgozat egy beágyazott rendszer fejlesztését megelőző kutatásról és annak hipotézisének tesztelését támogató adatgyűjtő tervezéséről szól. A méhészetben jelentős emberi erőt igénylő tevekénységet céloz, amely a méhcsaládok rajzásának megelőzése. A TDK dolgozat megszületését jelentősen inspirálta Bencsik Martin és társai munkásága. A „The prediction of swarming in honeybee colonies using vibrational spectra” publikációjukban bizonyították, hogy kaptáron belüli vibráció méréssel és annak jelének feldolgozásával előre lehet jelezni a házi méh rajzását, annak kezdete előtt méhészeti szempontból megfelelő idővel és egész nagy pontossággal. A TDK dolgozatban tárgyalt hipotézis az eredményeikből következtethető információkra alapoz. Fontos és jelentős különbség azonban az említett publikáció megközelítéséhez képest, hogy jelen dolgozat a kezdeti gondolattól kezdve egy költséghatékonyabb megoldásra koncentrál. Már a TDK dolgozatban alaposan ismertetett adatgyűjtő tervezésénél is fontos szerepet játszott az előállítási költség minimumon tartása. Ennek ellenére az adatgyűjtő nem szerény felszereltségű, egyszerű módon távolról lekérdezhető, ezzel lehetővé téve a minél egyszerűbb és hatékonyabb vizsgálatot. A TDK dolgozat fő témáján túl az olvasó felületes betekintést kap a kutatás következő fázisába is, amely a jelfeldolgozás problémakörével foglalkozik.



